|  |
| --- |
| **Budapest Főváros VII. kerület Erzsébetváros Önkormányzata**  Niedermüller Péterpolgármester |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

A Képviselő-testület 2023. február 27 - ei

rendkívüli ülésére

**Tárgy:** Tulajdonosi döntés Külső-Erzsébetváros közterületén különböző helyszíneken telepítendő MOBI-pontok megépítéséhez, valamint kizárólagos lakossági parkolóhelyek kialakításához szükséges döntések meghozatala tárgyában

**Készítette:**

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

**I.**

Erzsébetváros Önkormányzatának határozott célja, hogy a kerület közigazgatási határán belül a közutakon és a járdákon egyre gyakrabban megjelenő új típusú elektromos közlekedési eszközök használatát – a közlekedés rendje és biztonsága, valamint a rendezett utcakép érdekében – szabályozza, gondoskodjon a vonatkozó közterület-használati szabályok betartásáról.

2022. első negyedévében befejeződött a kivitelezése 35 db MOBI-pontnak Belső-Erzsébetvárosban. E pontokon privát tulajdonú mikromobilitási járművek szabad parkolása, megosztott mobilitási szolgáltatók (pl. a LIME, vagy Donkey Republic) működése vált rendezett keretek között lehetővé.

A Budapesti Közlekedési Központ iránymutatásai alapján az EVIN Nonprofit Zrt. elkészíttette, a forgalomtechnikai kezelő Budapest Közút Zrt. pedig jóváhagyta a Külső-Erzsébetváros területén létesítendő 75 db pontot, melyeknek kivitelezésére két ütemben kerülne sor. Ez 31,5 parkolóhely funkcióváltását eredményezné, egyúttal 215 db új kerékpár támasz és 77 db rollerparkoló létesülne.

A Fővárosi Önkormányzattal folytatott korábbi egyeztetések és megegyezés alapján, a Belső-Erzsébetvárosi kivitelezésnek megfelelően jelen esetben is Erzsébetváros Önkormányzata végezné a kivitelezést és vállalná költségeit mind a kerület, mind a Főváros területén létesítendő pontoknak, melynek becsült összege legfeljebb nettó 39.000.000 Ft. + Áfa

**II.**

2022. januárjában Belső-Erzsébetvárosban elindult a lakosság számára fenntartott kizárólagos használatú parkolóhelyek tesztüzeme. Ennek keretében a parkolóhelyek 30%-a lett kijelölve várakozni tilos, kivéve lakossági parkolási engedéllyel táblákkal, melyek a 18:00 – 7:00 időszakban biztosítva vannak az engedéllyel rendelkezők számára.

A tesztüzem sikeres befejezése után a Fővárosi Önkormányzat engedélyezte a VI. és VII. kerületek külső területein, illetve egyéb budapesti kerületekben is a tervezések és kivitelezések megkezdését a MOBI-pontok létesítésével egybekötve.

A terveket az EVIN Nonprofit Zrt. megbízásából a Közlekedés Fővárosi Tervező Iroda Kft. elkészítette a MOBI-pontokat figyelembe véve, a forgalomtechnikai kezelő Budapest Közút Zrt. jóváhagyása pedig folyamatban van.

Az EVIN Nonprofit Zrt. előzetesen bekért indikatív árajánlata alapján a kivitelezés becsült összege legfeljebb nettó 18.000.000 Ft. + Áfa.

A Képviselő-testület döntési jogkörét (tekintettel arra, hogy a beruházások tervezett értéke meghaladja a nettó 50 millió Ft-ot) Budapest Főváros VII. kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) számú önkormányzati rendelet 5. § (2) bekezdése támasztja alá*.*

***A 11/2012. (III. 26.) számú rendelet 5. § (2) bekezdése értelmében***

*„5. § (2) A Képviselő-testület gyakorolja a tulajdonosi jogokat*

*a) a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24. § (2) bekezdése szerinti ún. nem nevesített tulajdonosi nyilatkozatok megtételét) esetében.”*

## Mikromobilitási eszközök elhelyezésének különös szabályait a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) 9/B. alcíme szabályozza.

A fentiek ismeretében kérem a Tisztelt Képviselő-testületet, hogy támogassa a határozati javaslatokat.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …./2023. (II.27.) határozata Külső-Erzsébetváros közterületén különböző helyszíneken telepítendő MOBI-pontok megépítéséhez szükséges döntések meghozatala tárgyában**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. csatlakozik a Külső-Erzsébetváros közterületén különböző helyszíneken telepítendő MOBI-pontok megépítéséhez szükséges projekthez, mely 31,5 db parkolóhely funkcióváltását eredményezi;
2. a projekt keretében az elvégzendő munkálatok fedezetét Budapest Főváros VII. kerület Erzsébetváros Önkormányzata költségvetésében biztosítja legfeljebb 39.000.000 Ft + Áfa összegben;
3. felkéri a Polgármestert a létesítmények térítésmentes átadásra vonatkozó megállapodás aláírására.

**Felelős:** Niedermüller Péter polgármester

**Határidő**: azonnal

**II.**

**Budapest Főváros VII. kerület Erzsébetváros Önkormányzata Képviselő-testületének …./2023. (II.27.) határozata Külső-Erzsébetváros közterületén kizárólagos lakossági parkolóhelyek kialakításához szükséges döntések meghozatala tárgyában**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. egyetért Erzsébetváros közterületén kizárólagos lakossági parkolóhelyek kialakításával és egyben felkéri a Polgármestert, hogy a kizárólagos lakossági parkolóhelyek – az összes férőhely 30%-át érintő - kialakításához szükséges intézkedéseket tegye meg;
2. a kizárólagos férőhelyek Külső-Erzsébetvárosban történő kialakításához kapcsolódó jelzőtábla kihelyezés fedezetét Budapest Főváros VII. kerület Erzsébetváros Önkormányzata költségvetésében biztosítja legfeljebb 18.000.000 Ft + Áfa összegben.

**Felelős:** Niedermüller Péter polgármester

**Határidő**: azonnal

Budapest, 2023. február 17.

Niedermüller Péter

polgármester

Melléklet:

1. Budapest Közút Zrt. forgalomtechnikai kezelői hozzájárulás – MOBI-pontok
2. Budapest Közút Zrt. forgalomtechnikai kezelői hozzájárulás – kizárólagos lakossági várakozóhelyek